

 **GRADSKO VIJEĆE**

KLASA: 406-01/13-01/8

URBROJ: 2186/18-02/1-13 -1

Ludbreg, 23. prosinca 2013. g.

 Na temelju članka 18. stavka 3. Zakona o javnoj nabavi («Narodne novine» br. 90/11., 83/13. i 143/13.) i članka 33. Statuta Grada Ludbrega («Službeni vjesnik Varaždinske županije» br. 23/09 i 58/13) Gradsko vijeće Grada Ludbrega, na 5. sjednici održanoj dana 23. prosinca 2013. g., donosi

**Pravilnik**

**o postupku provedbe tzv. „bagatelne nabave“**

**Članak 1.**

 U svrhu poštivanja osnovnih načela javne nabave kao što su načelo slobode kretanja robe, načelo slobode poslovnog nastana i načelo slobode pružanja usluge, te postupanja u duhu dobrog gospodarstvenika po načelu najbolja vrijednost za uloženi novac, ovim se Pravilnikom uređuje postupak za nabavu robe i usluga procijenjene vrijednosti do 200.000 kn (bez PDV-a), odnosno za nabavu radova do 500.000 kn (bez PDV-a), za koje sukladno članku 18. stavku 3. Zakona o javnoj nabavi, ne postoji obveza provedbe postupaka javne nabave (tzv. „bagatelna nabava“).

 Ovaj Pravilnik primjenjuje se na Grad Ludbreg kao javnog naručitelja u smislu odredbe članka 5. Zakona o javnoj nabavi.

**Članak 2.**

 Kada se nabavlja roba, usluge i radovi procijenjene vrijednosti manje od 20.000 kn bez PDV-a, nabava se provodi putem narudžbenice, zaključka, ispostavljenog predračuna/računa ili na drugi uobičajeni način, i za istu nabavu nije potrebno sklapati odgovarajući ugovor o nabavi.

**Članak 3.**

 Kada se nabavlja roba i usluge procijenjene vrijednosti jednake ili veće od 20.000 kn a manje od 100.000 kn (bez PDV-a), odnosno kada se nabavljaju radovi procijenjene vrijednosti jednake ili veće od 20.000 kn a manje od 150.000 kn (bez PDV-a), nabava se provodi sklapanjem odgovarajućeg ugovora o nabavi temeljem prikupljene pisane ponude od strane odabranog ponuditelja.

 Radi poštivanja osnovnih načela javne nabave te postupanja u duhu dobrog gospodarstvenika po načelu najbolja vrijednost za uloženi novac, kada se nabavlja roba, usluge i radovi iz stavka 1. ovog članka, može se provesti nabava i upućivanjem poziva na dostavu ponude na tri adrese odabranih gospodarskih subjekata.

**Članak 4.**

 Kada se nabavlja roba i usluge procijenjene vrijednosti jednake ili veće od 100.000 kn a manje od 200.000 kn (bez PDV-a), odnosno kada se nabavljaju radovi procijenjene vrijednosti jednake ili veće od 150.000 kn a manje od 500.000 kn (bez PDV-a), nabava se provodi upućivanjem poziva na dostavu ponude na tri adrese odabranih gospodarskih subjekata, a ugovor o nabavi se sklapa s odabranim ponuditeljem čija je ponuda najpovoljnija temeljem kriterija za odabir ponude navedenih u pozivu za dostavu ponude.

 Iznimno, nabava robe, usluge i radova iz stavka 1. ovog članka može se izvršiti direktom pogodbom s odabranim ponuditeljem u slučajevima koje predviđa Zakon o javnoj nabavi.

**Članak 5.**

 Rok za dostavu ponude odabranih gospodarskih subjekata iz članka 4. ovog Pravilnika određuju se u pozivu na dostavu ponude tako da određeni rok odgovara složenosti postupka nabave kako bi se gospodarskim subjektima ostavilo dovoljno vremena za sastavljanje ponude i prikupljanje tražene dokumentacije, i ne može se odrediti u roku kraćem od 8 dana od dana primitka poziva.

**Članak 6.**

 Komunikacija između Grada Ludbrega kao naručitelja i gospodarskih subjekata u pogledu prikupljanja ponuda iz članka 4. ovog Pravilnika obavlja se pisanim putem na jedan od slijedećih načina: poštanskom pošiljkom, telefaksom, elektroničnim sredstvima, ili na drugi prikladni dokazivi način.

**Članak 7.**

 Za nabavu robe, usluga i radove iz članka 3. i 4. ovog Pravilnika, Grad Ludbreg donosi plan nabave za proračunsku godinu u koji se unose podaci o predmetu nabave i procijenjenoj vrijednosti nabave, a objavljuje se na način propisan člankom 20. Zakona o javnoj nabavi.

**Članak 8.**

 Stručne i administrativne poslove planiranja, pripreme, provođenja i ugovaranja nabave iz ovog Pravilnika, obavlja ustrojstvena jedinica Grada Ludbrega nadležna za poslove javne nabave, a plan nabave, odluku o odabiru i ugovor o nabavi ovjerava gradonačelnik Grada Ludbrega kao odgovorna osoba naručitelja.

**Članak 9.**

 U provedbi nabave robe, usluga i izvođenja radova, pored ovog Pravilnika obvezno se primjenjuju i drugi važeći zakoni, podzakonski propisi, upute, odluke i pravilnici, a koji se odnose na pojedini predmet nabave.

**Članak 10.**

 Ovaj Pravilnik stupa na snagu prvog dana od dana objave u „Službenom vjesniku Varaždinske županije“.

 Predsjednica

 Gradskog vijeća

 Božica Makar